|  |
| --- |
|  |

Na temelju članka 41. točke 2. Statuta Grada Zagreba (Službeni glasnik Grada Zagreba 23/16, 2/18 i 23/18), Gradska skupština Grada Zagreba, na \_\_\_ sjednici, \_\_\_\_\_\_\_\_\_\_\_2019., donijela je

**ODLUKU**

 **o Stipendiji Grada Zagreba za učenike koji se obrazuju za medicinske sestre/tehničare opće njege**

**I. OPĆE ODREDBE**

**Članak l.**

Ovom se odlukom utvrđuju opći uvjeti, postupak i kriteriji za dodjelu Stipendije Grada Zagreba za učenike koji se obrazuju za medicinske sestre/tehničare opće njege koji imaju obvezu nakon završenog školovanja zaposliti se u ustanovama socijalne skrbi kojima je osnivač Grad Zagreb te njihova prava i obveze kao korisnika stipendije.

Izrazi koji se upotrebljavaju u ovoj odluci, a imaju rodno značenje, odnose se jednako na muški i ženski rod bez obzira na to jesu li korišteni u muškom ili ženskom rodu.

**Članak 2.**

Naziv stipendije je: Stipendija Grada Zagreba za učenike koji se obrazuju za medicinske sestre/tehničare opće njege (u nastavku teksta: Stipendija).

**Članak 3.**

Sredstva za Stipendiju osiguravaju se u proračunu Grada Zagreba.

Neto iznos mjesečne Stipendije utvrđuje se u visini 35% prosječne neto plaće u Gradu Zagrebu za razdoblje siječanj - kolovoz godine u kojoj se natječaj za Stipendiju raspisuje.

**Članak 4.**

Stipendija se dodjeljuje redovnim učenicima četvrtih i petih razreda srednjih škola za medicinske sestre/tehničare opće njege u Gradu Zagrebu.

 Broj Stipendija za četvrti odnosno peti razred utvrđuje gradonačelnik Grada Zagreba (u nastavku teksta: gradonačelnik) prema sredstvima osiguranima u proračunu Grada Zagreba i potrebama ustanova socijalne skrbi kojima je osnivač Grad Zagreb.

Gradsko upravno tijelo nadležno za socijalnu zaštitu dostavljat će gradskom upravnom tijelu nadležnom za demografiju podatke o potrebnom broju medicinskih sestara/tehničara opće njege za rad u ustanovama socijalne skrbi kojima je osnivač Grad Zagreb, svake godine, najkasnije do 1. rujna.

Ako dva ili više kandidata ostvare jednak broj bodova kao zadnji na listi, gradonačelnik će, na prijedlog Povjerenstva za dodjelu Stipendije Grada Zagreba za učenike koji se obrazuju za medicinske sestre/tehničare opće njege (u nastavku teksta: Povjerenstvo), povećati utvrđeni broj stipendija.

**II. PRAVO NA DODJELU STIPENDIJE**

**Članak 5.**

 Pravo sudjelovanja na natječaju za dodjelu Stipendije imaju učenici koji ispunjavaju sljedeće opće uvjete:

- da su redovni učenici četvrtih ili petih razreda srednjih škola za medicinske sestre/tehničare opće njege u Gradu Zagrebu;

- da imaju neprekidno prijavljeno prebivalište na području Grada Zagreba najmanje jednu godinu prije objave natječaja;

- da su završili prethodne razrede srednje škole s prosjekom ocjena od najmanje 3,0;

- da nisu, osim iz opravdanih razloga (što se dokazuje vjerodostojnom medicinskom dokumentacijom liječnika specijalista), ponavljali razred srednje škole;

- da su državljani Republike Hrvatske.

**Članak 6.**

Stipendija se dodjeljuje na temelju provedenog postupka i kriterija što su propisani ovom odlukom.

Kandidati za dodjelu Stipendije koji ponavljaju razred srednje škole za koji su već primili Stipendiju, ne mogu ostvariti Stipendiju za ponovno pohađanje istog razreda.

**III. TIJELO KOJE PROVODI NATJEČAJ**

**Članak 7.**

Natječaj za dodjelu Stipendije provodi Povjerenstvo.

Povjerenstvo ima sedam članova koji između sebe biraju predsjednika i zamjenika predsjednika.

Povjerenstvo imenuje gradonačelnik iz redova stručnih djelatnika s područja socijalne zaštite, obrazovanja, zdravstva, demografije i Hrvatske komore medicinskih sestara.

Članovi Povjerenstva imenuju se na tri godine i mogu biti razriješeni i prije isteka tog vremena.

**Članak 8.**

Povjerenstvo radi na sjednicama.

Sjednice saziva i njima rukovodi predsjednik Povjerenstva, a u slučaju njegove odsutnosti, odnosno spriječenosti, njegov zamjenik.

Sjednica Povjerenstva može se održati ako joj je nazočna većina od ukupnog broja članova.

Povjerenstvo odlučuje većinom glasova od ukupnog broja članova.

O radu Povjerenstva vodi se zapisnik.

**Članak 9.**

Povjerenstvo za svoj rad odgovara gradonačelniku koji podnosi izvješće Gradskoj skupštini Grada Zagreba.

**Članak 10.**

Stručne i administrativne poslove za Povjerenstvo obavlja Ured za demografiju.

**IV. POSTUPAK DODJELE STIPENDIJE**

**Članak 11.**

Stipendija se dodjeljuje na temelju natječaja.

Gradonačelnik odlučuje o raspisivanju i objavi natječaja svake godine do kraja rujna.

Obavijest o objavi natječaja objavljuje se u dnevnom tisku, a natječaj na web-stranici Grada Zagreba.

Obavijest o objavi natječaja sadrži: predmet natječaja, podatak gdje se tekst natječaja objavljuje, rok za podnošenje molbi te po potrebi i druge podatke.

**Članak 12.**

Natječaj sadrži:

- naziv tijela koje raspisuje natječaj;

- trajanje natječaja;

- naziv tijela kojem se molbe podnose;

- opće uvjete i kriterije za dodjelu Stipendije;

- dokaze o ispunjavanju uvjeta za dodjelu Stipendije;

- vrijeme za koje se Stipendija dodjeljuje;

- rok u kojemu će biti objavljeni rezultati natječaja;

- mjesečni iznos Stipendije;

- broj Stipendija koje će se dodijeliti;

- naznaku da su se korisnici Stipendije nakon završenog školovanja obvezni zaposliti na području Grada Zagreba u ustanovama socijalne skrbi kojima je osnivač Grad Zagreb te u istima ostvariti radni staž u dvostruko dužem trajanju u odnosu na vrijeme za koje su primali Stipendiju.

**Članak 13.**

Kriteriji za utvrđivanje liste kandidata za dodjelu Stipendije učenicima su:

- uspjeh u prethodnim razredima srednje škole;

- postignuti i priznati izvannastavni i izvanškolski rezultati tijekom srednjeg obrazovanja;

- socijalni status i druge socijalne prilike u obitelji kandidata.

Kriteriji iz stavka l. ovoga članka izražavaju se bodovima.

**Članak 14.**

Uspjeh u školovanju učenika utvrđuje se dvostrukim brojem prosječne ocjene prethodnih razreda srednje škole zaokruženima na jednu decimalu.

**Članak 15.**

 Postignuti i priznati izvannastavni i izvanškolski rezultati učenika na natjecanjima u znanju tijekom srednjeg obrazovanja boduju se na sljedeći način:

a) nagrada na gradskom, odnosno županijskom natjecanju - od 1 do 3 boda,

b) nagrada na državnom natjecanju - od 2 do 4 boda,

c) nagrade na međunarodnim natjecanjima - od 3 do 5 bodova.

 Učeniku koji je osvojio više nagrada na natjecanjima u znanju tijekom srednjeg obrazovanja boduje se najvredniji rezultat.

 **Članak 16.**

Prema socijalnom statusu i drugim socijalnim prilikama u obitelji učenik dobiva bodove ako:

a) ostvaruje pravo na skrb izvan vlastite obitelji - 4 boda,

b) ostvaruje pravo na zajamčenu minimalnu naknadu - 1 bod,

c) živi u jednoroditeljskoj obitelji - 1 bod,

d) živi u obitelji s troje i više djece - 1 bod.

 **Članak 17.**

Povjerenstvo utvrđuje prijedlog liste kandidata za dodjelu Stipendije.

Prijedlog liste kandidata za dodjelu Stipendije objavljuje se na oglasnim pločama područnih ureda gradske uprave i na web-stranici Grada Zagreba, u roku od 60 dana od dana isteka roka za podnošenje molbi.

U roku od 8 dana od dana objavljivanja prijedloga liste kandidata svaki kandidat može podnijeti pisani prigovor na prijedlog liste.

Prigovor na prijedlog liste podnosi se gradonačelniku putem Ureda za demografiju.

Gradonačelnik odlučuje o prigovoru. Odluka o prigovoru je konačna.

 **Članak 18.**

Gradonačelnik utvrđuje konačnu listu kandidata za dodjelu Stipendije.

Na temelju konačne liste kandidata za dodjelu Stipendije gradonačelnik ili osoba koju on ovlasti i stipendist potpisuju ugovor o korištenju Stipendije.

Ugovor o korištenju Stipendije sadrži:

- ime, odnosno naziv ugovornih strana;

- naziv škole koju pohađa stipendist;

- iznos Stipendije;

- vrijeme za koje se Stipendija dodjeljuje;

- obvezu zaposlenja;

- način i uvjete vraćanja Stipendije u slučaju neispunjavanja obveza iz ugovora;

- druga prava i obveze ugovornih strana.

 **Članak 19.**

Stipendija se dodjeljuje na početku školske godine za deset mjeseci.

Korisnik Stipendije ne može istodobno biti korisnik neke druge stalne novčane stipendije.

Grad Zagreb raskinut će ugovor o korištenju Stipendije sklopljen s korisnikom Stipendije ako je pravo na Stipendiju ostvareno na temelju neistinitih ili krivotvorenih podataka, a korisnik Stipendije je u tom slučaju Gradu Zagrebu dužan vratiti sve neosnovano primljene iznose Stipendije.

**Članak 20.**

Stipendija se isplaćuje korisnicima unatrag, jednom mjesečno za prethodni mjesec.

**V. OBVEZE KORISNIKA STIPENDIJE**

**Članak 21.**

Korisnici Stipendije četvrtog razreda nastavljaju koristiti Stipendiju i u petom razredu srednje škole za medicinske sestre/tehničare opće njege u Gradu Zagrebu pod uvjetom da četvrti razred srednje škole za koji su stipendirani završe s prosjekom ocjena od najmanje 3,0.

 **Članak 22.**

 Nakon završenog školovanja korisnici Stipendije obvezni su zaposliti se na području Grada Zagreba u ustanovama socijalne skrbi kojima je osnivač Grad Zagreb te u istima ostvariti radni staž u dvostruko dužem trajanju u odnosu na vrijeme za koje su primali Stipendiju.

 **Članak 23.**

Stipendist je dužan vratiti primljeni iznos Stipendije ako:

- iz neopravdanih razloga, što procjenjuje Povjerenstvo, ne završi razred u školskoj godini za koju je primao Stipendiju;

- odbije zaposliti se u ustanovama iz članka 22. ove odluke;

- jednostrano raskine radni odnos prije proteka vremena utvrđenog u članku 22. ove odluke;

- u slučaju otkazivanja ugovora o radu od strane poslodavca ili sporazumnog prestanka

radnog odnosa s poslodavcem prije proteka vremena utvrđenog u članku 22. ove odluke;

- bez opravdanog razloga i u roku ne dostavi podatke o tijeku školovanja i o zaposlenju.

U iznimnim slučajevima, na prijedlog Ureda za demografiju, gradonačelnik može korisnika osloboditi obveze vraćanja Stipendije ili mu obvezu vraćanja Stipendije odgoditi na određeno vrijeme.

**VI. ZAVRŠNE ODREDBE**

**Članak 24.**

Ova odluka stupa na snagu prvoga dana od dana objave u Službenom glasniku Grada Zagreba.

KLASA:

URBROJ:

Zagreb

 **Predsjednik**

 **Gradske skupštine**

 **prof.dr.sc. Drago Prgomet**